33. ΑΠΟΦΑΣΗ ΠΡΟΕΔΡΟΥ ΤΗΣ ΑΡΧΗΣ ΠΡΟΣΤΑΣΙΑΣ ΔΕΔΟΜΕΝΩΝ  ΠΡΟΣΩΠΙΚΟΥ ΧΑΡΑΚΤΗΡΑ Αριθ. 408 της 30 Νοεμ./11 Δεκ. 1998 (ΦΕΚ Β΄1250) Ενημέρωση υποκειμένων επεξεργασίας δεδομένων προσωπικού χαρακτήρα δια του τύπου. Έχοντας υπόψη: α) Το άρθρ. 24 παρ. 3 του Νόμ. 2472/1997 (ΦΕΚ Α΄50). β) Το άρθρ. 29Α του Νόμ. 1558/1985, όπως τροποποιήθηκε με το άρθρ. 1 του Νόμ. 2469/1992, σε συνδυασμό με το γεγονός ότι από την πράξη αυτή δεν προκαλείται δαπάνη σε βάρος του κρατικού προϋπολογισμού, αποφασίζουμε: Άρθρ.1 ο .-Υπεύθυνοι επεξεργασίας αρχείων δεδομένων προσωπικού χαρακτήρα και υπόχρεοι σε ενημέρωση σύμφωνα με το άρθρ. 24 παρ. 3 του Νόμ. 2472/97 μπορούν να ενημερώνουν δια του τύπου τα υποκείμενα σε επεξεργασία άτομα, όταν ο αριθμός των ατόμων αυτών είναι ίσος ή υπέρτερος των 1.000. Άρθρ.2 ο .-Η ενημέρωση γίνεται με τρόπο σαφή και κατανοητό και περιλαμβάνει: α)Τα υποκείμενα επεξεργασίας προς τα οποία απευθύνεται η ενημέρωση. β)την ταυτότητα του υπευθύνου της επεξεργασίας και του τυχόν εκπροσώπου του, με προσδιορισμό της επωνυμίας, έδρας, διεύθυνσης και αριθμού τηλεφώνου του. γ)Τον σκοπό της επεξεργασίας. δ)Τους αποδέκτες ή τις κατηγορίες αποδεκτών των δεδομένων με προσδιορισμό της επωνυμίας, διεύθυνσης και του αριθμού τηλεφώνου. ε)Την υπόμνηση του δικαιώματος των υποκειμένων σε επεξεργασία για πρόσβαση στο αρχείο. Άρθρ.3 ο .-Η κατά τα άρθρ. 1 και 2  ενημέρωση γίνεται με την δημοσίευση σε δύο εφημερίδες της Πρωτεύουσας (μία καθημερινή και μία της Κυριακής) και μία της έδρας του υπεύθυνου της επεξεργασίας σχετικής ανακοίνωσης. Τουλάχιστον η μία από τις Εφημερίδες της Πρωτεύουσας (καθημερινή ή της Κυριακής) πρέπει να είναι από τις πέντε μεγαλύτερες σε κυκλοφορία σύμφωνα με την ανακοίνωση του Πρακτορείου Αθηναϊκού Τύπου του προηγούμενου μήνα της δημοσίευσης. Άρθρ.4 ο .-Η ανακοίνωση γίνεται εντός πλαισίου και καταχωρίζεται στο ειδησεογραφικό τμήμα της εφημερίδας. Η ανακοίνωση φέρει ως τίτλο με κεφαλαία γράμματα τις λέξεις: ΕΝΗΜΕΡΩΣΗ ΓΙΑ ΤΗΡΗΣΗ ΑΡΧΕΙΟΥ (Άρθρ. 11 και 1 Νόμ. 2472/97), ενώ για το περιεχόμενό της χρησιμοποιούνται στοιχεία όμοια με τα λοιπά τυπογραφικά στοιχεία της σελίδας που γίνεται η καταχώρηση. Άρθρ.5 ο .-Υπεύθυνοι επεξεργασίας αρχείων προσωπικού χαρακτήρα, υπόχρεοι σε γνωστοποίηση αρχείου ή σε υποβολή αίτησης για άδεια αρχείου σύμφωνα με τις διατάξεις του Νόμ. 2472/97, υποχρεούνται να συνυποβάλλουν στην Αρχή Προστασίας Δεδομένων Προσωπικού Χαρακτήρα και φωτοαντίγραφα των εφημερίδων, όπου δημοσιεύονται οι γνωστοποιήσεις της απόφασης αυτής. Άρθρ.6 ο .-Η δια του τύπου γνωστοποίηση δεν απαλλάσσει τους υπεύθυνους επεξεργασίας από τις λοιπές υποχρεώσεις τους έναντι των υποκειμένων επεξεργασίας, που απορρέουν από τον Νόμ. 2472/97. ΄Αρθρ.7 ο .-Η ισχύς της απόφασης αυτής αρχίζει από τη δημοσίευσή της στην Εφημερίδα της Κυβερνήσεως. 